Tožba, vložena 17. avgusta 2010 – Seatech International in drugi proti Svetu in Komisiji

(Zadeva T-337/10)

()

(2010/C 288/88)

Jezik postopka: francoščina

Stranke

Tožeče stranke: Seatech International, Inc. (Cartagena, Kolumbija), Tuna Atlantic, Ltda (Cartagena) in Comextun, Ltda (Cartagena) (zastopnik: F. Foucault, odvetnik)

Toženi stranki: Svet Evropske unije in Evropska komisija

Predlogi tožečih strank

— Uredba Komisije št. 468/2010 z dne 28. maja 2010 naj se razglasi za nično v delu, v katerem je plovilo Marta Lucia R določeno kot plovilo, ki opravlja ribolov IUU;

— Uredba Sveta št. 1005/2008 z dne 29. septembra 2008 – in posledično Uredba Komisije št. 468/2010 z dne 28. maja 2010 – naj se razglasi za nično, ker vzpostavlja postopek za določitev plovil, ki se ukvarjajo z ribolovom IUU, v katerem se ne spoštuje načela kontradiktornosti in povzroča diskriminacijo;

— ugotovi naj se, da plovilo Marta Lucia R ne opravlja IUU ribolovne dejavnosti.

Tožbeni razlogi in bistvene trditve

Tožeče stranke, lastnik in upravljavec ribiškega plovila Marta Lucia R ter kupec ulovljenih rib, s to tožbo predlagajo razglasitev ničnosti Uredbe Komisije (EU) št. 468/2010 z dne 28. maja 2010 o oblikovanju seznama EU plovil, ki opravljajo nezakonit, neprijavljen in nereguliran ribolov (1) (v nadaljevanju: seznam IUU EU), v katerem je plovilo Marta Lucia R določeno kot plovilo ki opravlja nezakonit, neprijavljen in nereguliran ribolov. Tožeče stranke predlagajo tudi razglasitev ničnosti Uredbe Sveta (ES) št. 1005/2008 (2), ki uvaja postopek za oblikovanje navedenega seznama IUU EU.

Tožeče stranke navajajo, da je bilo plovilo Marta Lucia R na seznam INN Evropske unije vključeno samo zato, ker je bilo vključeno na seznam plovil, ki opravljajo nezakonit, neprijavljen in nereguliran ribolov, ki ga je sestavila Medameriška komisija za tropske tune (v nadaljevanju: seznam IUU IATTC).

V utemeljitev tožbe se tožeče stranke sklicujejo na več tožbenih razlogov:

— kršitev načela kontradiktornosti in pravice do obrambe, ker je bilo plovilo Marta Lucia R vključeno na seznam IUU IATTC ne da bi se upoštevalo postopek, s katerim bi se zagotovilo, da se zadevnim osebam da možnost izjave;

— kršitev načela prepovedi diskriminacije, ker je bilo plovilo Marta Lucia R samodejno vključeno na seznam IUU EU po tem, ko je bilo vključeno na seznam IUU IATTC, medtem ko so bila ostala plovila, dejavna na ozemlju držav članic, na seznam IUU EU vključena šele, ko je bil kontradiktorni postopek končan.

— odločbe Medameriške komisije za tropske tune so nezakonite, ker je ta komisija prekoračila svoja pooblastila, saj so ji bili poverjeni le zbiranje informacij in preiskave glede ohranjanja vrst, ni pa imela pooblastil za sprejetje zavezujočih odločitev; in

— nobenih dokazov ni, ki bi podpirali ugotovitev, da so ribolovne dejavnosti plovila Marta Lucia R nezakonite, neprijavljene in neregulirane v smislu prava Skupnosti.

(1) UL L 131, str. 22.

(2) Uredba Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2005 ter o razveljavitvi uredb (ES) št. 1093/94 in (ES) št. 1447/1999 (UL L 286, str. 1).